ORDE do 27 de novembro de 2008 pola que se establecen, con carácter excepcional para o exercicio 2009, as bases que regulan as axudas e subvencións para o fomento do emprego a través dos programas de cooperación, no ámbito de colaboración exclusivamente cos concellos galegos que teñan empadroados traballadores e traballadoras que perdesen o seu posto de traballo nas empresas de extracción de minerais non metálicos nin enerxéticos de lousa como consecuencia da actual situación económica, e se procede á súa convocatoria.
CONSELLERÍA DE TRABALLO — III. OUTRAS DISPOSICIÓNS — 03/12/2008

A Comunidade Autónoma de Galicia, desde o 1 de xaneiro de 1998 e mediante o Decreto 289/1997, ten asumida a transferencia da xestión realizada polo Instituto Nacional de Emprego no ámbito do traballo, o emprego e a formación e a través dos decretos 211/2005, do 3 de agosto, polo que se establece a estrutura orgánica da Xunta de Galicia, 232/2005, do 11 de agosto, polo que se fixa a estrutura orgánica dos departamentos da Xunta de Galicia e mais o Decreto 536/2005, do 6 de outubro, polo que se establece a súa estrutura orgánica, a Consellería de Traballo asume o exercicio das competencias e funcións, entre outras materias, no relativo ás políticas activas de emprego.
A aplicación das políticas activas de emprego segue as Directrices europeas de emprego elaboradas pola Comisión Europea co fin de lograr unha estratexia de acción común. Estas directrices poñen especial fincapé na importancia da creación de postos de traballo no ámbito local desde a perspectiva de que existen novos viveiros de emprego susceptibles de xerar novos postos de traballo, ao ser no ámbito local onde se atopan as maiores posibilidades de detección e aproveitamento en beneficio do emprego.
Deste xeito, coa implementación das medidas activas de emprego tratarase de articular o establecemento dun conxunto de actuacións concretas que introduzan cambios inmediatos tanto no mercado de traballo como nas relacións laborais en Galicia co fin de lograr, entre outros obxectivos, emprego estable sen precariedade, igualdade entre homes e mulleres, mellora das relacións laborais, unha formación permanente e eficaz, o crecemento da economía e do tecido produtivo, a mellora do sector primario, a política industrial e de innovación e o benestar e a cohesión social, co obxecto de situar a Galicia nuns indicadores aceptables de convivencia e de cohesión social que se axusten a parámetros medios en correspondencia coa Unión Europea, garantindo os niveis da taxa de emprego; de calidade e estabilidade no emprego; de desemprego; de sinistralidade laboral; de integración laboral da xuventude; de igualdade de oportunidades entre homes e mulleres galegas e de conciliación da vida familiar e
laboral.
En febreiro de 2007 o presidente da Xunta de Galicia, o secretario xeral da UGT-Galicia, o secretario xeral do SN de CC.OO. de Galicia e o presidente da Confederación de Empresarios de Galicia asinaron o novo marco de relacións laborais en Galicia: acordo polo emprego. Neste acordo establécese a implantación de diferentes medidas activas de emprego destinadas a diferentes colectivos e situacións. No tocante aos procesos de reconversión, establécese como obxectivo intervir con accións positivas no desenvolvemento de servizos específicos para o emprego, a formación e axuda en relación coa reestruturación de sectores e empresas. Entre as diferentes medidas establécese a axuda para a adaptabilidade dos traballadores afectados por restruturacións sectoriais e o fomento da mobilidade profesional.
Así, os programas de cooperación tratan de dar un enfoque global ás liñas de fomento do emprego público ou institucional, desde a dobre perspectiva de dinamización e xeración de novas actividades no medio local e rural e de servir de ferramenta para a mellora da empregabilidade, a través da adquisición de experiencia profesional das persoas traballadoras desempregadas que participen neles, en coherencia co segundo grande obxectivo fixado para o novo modelo de Servizo Público de Emprego, cal é a mellora das posibilidades de colocación das persoas desempregadas, e estarían incardinadas dentro das actividades previstas no Acordo sobre obxectivos e medidas de emprego de Galicia, en concreto, nos programas combinados de formación e emprego, prácticas profesionais e programas de experiencia no ámbito privado.
Por outra banda, pode afirmarse que o sector da lousa é un dos principais referentes económicos en determinados territorios de Galicia, pero no primeiro semestre de 2008 as explotacións reducíronse nun 13% ao pasar das 365.000 toneladas do primeiro semestre de 2007 ás 308.000 dos seis primeiros meses de 2008. Estes datos confirman o mal momento que atravesa o sector. Nos seis primeiros meses do ano, o volume das exportacións desta rocha foi un 13,6% inferior ao correspondente a este mesmo período do 2007 e un 9,14% se se comparan cos do primeiro semestre do 2006. Ese recorte, unido á crise da construción en España, tradúcese en serias dificultades para as empresas e traballadores deste sector galego, que achega o 70% da exportación de lousa de España.
Así, a actual situación, de dificultades económicas e financeiras con especial incidencia no sector da construción e os afíns, que implica un aumento importante na perda de postos de traballo, demanda unha actuación específica dos poderes públicos que, intente, se non frear, polo menos paliar ou mitigar os efectos da conxuntura económica nas traballadoras e nos traballadores galegos.
Neste contexto e para dar resposta a esta demanda da sociedade a Xunta de Galicia, a través da Consellería de Traballo, pon en funcionamento o Plan contigo, que xira en torno á consecución de catro obxectivos fundamentais:
1. Fomentar o emprego mediante a potenciación do emprendemento e dos incentivos á contratación, atendendo á creación de emprego de calidade e ao tamaño da empresa, especialmente en empresas de menos de dez traballadores.
2. Dar resposta ás necesidades dos demandantes de emprego agudizadas pola conxuntura actual do mercado de traballo en relación coa súa empregabilidade, favorecendo a súa rápida adaptación aos cambios.
3. Facilitar a mobilidade profesional desde os sectores máis castigados pola situación actual a outros con necesidades de traballadores, ademais de potenciar aqueles sectores emerxentes que ofrecen unha demanda de traballo.
4. Potenciar a competitividade dos nosos sectores estratéxicos e a innovación, especialmente nas Pemes e no emprego autónomo.
Este plan contén dez actuacións específicas que abranguen o conxunto de situacións xurdidas no noso mercado laboral ao abeiro da actual conxuntura económica.
Dentro desas dez actuacións previstas, nesta convocatoria recóllense aquelas dirixidas aos concellos que teñan empadroados traballadores e traballadoras que perdesen o seu último posto de traballo nas empresas de extracción de minerais non metálicos nin enerxéticos da lousa como consecuencia da actual situación económica, co obxecto de proporcionarlles unha readaptación nos seus hábitos co fin de acadar unha readaptación ao medio laboral. O Programa Laxa daralles unha oportunidade de emprego, a través dos programas de cooperación para a súa incorporación aos novos viveiros de emprego.
Tendo en conta o exposto, nesta convocatoria recóllense aquelas liñas de axuda que, integradas nos ditos programas, se dirixen ás entidades locais para facer fronte á situación pola que están atravesando as empresas e os traballadores e traballadoras do sector.
Ademais nesta orde inclúense medidas tendentes a garantir o cumprimento das disposicións previstas nos artigos 15 e 16 da Lei 9/2007, do 13 de xuño, de subvencións de Galicia; Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006 e no artigo 13 da Lei 4/2006, do 30 de xuño, de transparencia e de boas prácticas na Administración pública galega, no relativo á publicación das axudas concedidas.
Por outra banda, esta convocatoria axústase ao disposto na Lei 38/2003, do 17 de novembro, xeral de subvencións; na Lei 9/2007, do 13 de xuño, de subvencións de Galicia; no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia e, en concreto, no relativo aos principios de concorrencia, publicidade, transparencia, obxectividade, igualdade e non discriminación na concesión das axudas, e tramítase ao abeiro do disposto no artigo 1.1º da Orde da Consellería de Economía e Facenda, do 11 de febreiro de 1998, pola que se regula a tramitación anticipada de expedientes de gasto, modificada pola Orde de 27 de novembro de 2000 e pola de 25 de outubro de 2001, ao existir crédito axeitado e suficiente no proxecto de Lei de orzamentos xerais da Comunidade Autónoma de Galicia, aprobado polo Consello da Xunta de Galicia na súa reunión do día 16 de outubro de 2008.
De conformidade co previsto na citada normativa, o financiamento das axudas previstas nesta orde realizarase con cargo á aplicación orzamentaria 16.02.322A.460.1 (código de proxecto 200901013), por un importe global máximo de 6.0000.000 euros.
Consecuentemente con todo o anterior, informado o Consello Galego de Relacións Laborais, logo do informe da Asesoría Xurídica, da Dirección Xeral de Planificación Económica e Fondos Comunitarios, da Dirección Xeral de Calidade e Avaliación das Políticas Públicas e da Intervención Delegada, e, en exercicio das facultades que me confire o artigo 34 da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Obxecto e financiamento.
1. Esta orde ten por obxecto o establecemento, con carácter excepcional para o exercicio de 2009, das bases reguladoras e as condicións polas cales se rexerá tanto a convocatoria pública en réxime de concorrencia competitiva como a execución das axudas e subvencións para o fomento do emprego a través dos programas de cooperación, no ámbito de colaboración exclusivamente cos concellos que teñan empadroados traballadores e traballadoras que perdesen o seu posto de traballo nas empresas de extracción de minerais non metálicos nin enerxéticos da lousa como consecuencia da actual situación económica para a súa contratación temporal para a realización de obras ou servizos de interese xeral e social.
2. O financiamento destes programas efectuarase con cargo aos orzamentos xerais da Comunidade Autónoma de Galicia para 2009, a través dos créditos consignados na aplicación 16.02.322A.460.1 por un importe global de 6.000.000 .
3. A distribución de créditos para o financiamento das axudas e subvencións previstas nesta orde realizarase en función do número de solicitudes presentadas e do número de desempregados que perdesen o seu último posto de traballo no sector da lousa en cada un dos concellos solicitantes.
Artigo 2º.-Entidades beneficiarias.
1. Poderán ser beneficiarios destas axudas e subvencións os concellos que teñan empadroados traballadores e traballadoras que perdesen o seu último posto de traballo nas empresas de extracción de minerais non metálicos nin enerxéticos de lousa como consecuencia da actual situación económica ou tivesen no seu termo municipal a súa sede.
2. Non poderán ser beneficiarias as entidades que estean incursas nalgunha das circunstancias establecidas no artigo 10.2º da Lei 9/2007, do 13 de xuño, de subvencións de Galicia.
Artigo 3º.-Presentación de solicitudes e procedemento.
1. As solicitudes cubriranse no modelo oficial que figura como anexo I desta orde, que para todos os efectos se entenderá como parte integrante dela, e dirixiranse aos órganos competentes para a súa resolución de conformidade co disposto no artigo 4º.1, podendo presentarse no Rexistro Xeral da Consellería de Traballo e das súas delegacións provinciais, así como en calquera outro rexistro da Administración da Comunidade Autónoma de Galicia, da Administración xeral do Estado, dos concellos da Comunidade Autónoma de Galicia que teñan subscrito o oportuno convenio (Portelo Único) ou en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, os modelos de solicitude, independentemente da súa publicación como anexos a esta orde, poden atoparse na web institucional da Xunta de Galicia (www.xunta.es), na páxina de emprego.
2. Para os efectos do disposto na disposición adicional do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, no artigo 13 da Lei 4/2006, do 30 de xuño, de transparencia e de boas prácticas na Administración pública galega, e nos artigos 14 e 15 da Lei 9/2007, do 13 de xuño, de subvencións de Galicia, mediante a presentación da solicitude de subvención e o asinamento do anexo I a entidade interesada presta expresamente o seu consentimento á Consellería de Traballo para incluír e facer públicos nos referidos rexistros e páxina web os datos relevantes referidos ás axudas e subvencións recibidas, así como ás sancións impostas. De conformidade coa Lei orgánica 15/1999, do 13 de decembro, de protección de datos de carácter persoal, poderán exercerse os dereitos de acceso, rectificación, consulta, cancelación e oposición mediante
escrito dirixido á Consellería de Economía e Facenda.
3. O prazo para a presentación de solicitudes será dun mes contado a partir do día seguinte ao da publicación desta convocatoria no Diario Oficial de Galicia.
4. As solicitudes, que en todo caso deberán ser subscritas pola persoa titular ou representante legal da entidade beneficiaria, coa debida acreditación, deberán ir acompañadas da seguinte documentación:
a) Fotocopia compulsada da tarxeta de identificación fiscal da entidade solicitante.
b) Ficha de transferencia bancaria debidamente asinada polo representante da entidade solicitante e da entidade bancaria, no modelo que se publica como anexo IV.
c) Declaración en que se recolla o conxunto de todas as solicitudes efectuadas ou concedidas para a mesma finalidade das distintas administracións públicas competentes ou doutros entes públicos, no modelo que se publica como anexo V.
d) Declaración responsable de cumprimento dos requisitos establecidos para obter a condición de entidade beneficiaria, segundo o artigo 10 da Lei 9/2007, do 13 de xuño, de subvencións de Galicia, no modelo que se publica como anexo VI.
e) Certificación do secretario ou secretaria da entidade local en que consten os seguintes extremos:
-A representación que desempeña a persoa que asina a solicitude.
-A aprobación da solicitude de subvención.
-A disposición de financiamento para as partidas orzamentarias que sexan financiadas por aquela.
-As retribucións salariais brutas dos traballadores e traballadoras, en cómputo mensual, desagregadas por conceptos, incluída a parte proporcional das pagas extraordinarias e mais as cotizacións empresariais á Seguridade Social, con referencia da publicación oficial do convenio colectivo que resulte de aplicación, segundo o modelo que se publica como anexo III.
f) Memoria explicativa, redactada polo/a axente de emprego e desenvolvemento local da entidade local, se o/a hai, en que necesariamente debe figurar a xustificación da existencia no padrón municipal de persoas desempregadas que perdesen o seu último posto de traballo nas empresas de extracción de minerais non metálicos nin enerxéticos de lousa como consecuencia da actual situación económica ou a presenza delas no seu termo municipal.
g) Unha memoria de cada obra ou servizo, no modelo que se publica como anexo II, xunto co proxecto e planos cando o tipo de obra así o exixa.
5. Cando os documentos exixidos na primeira epígrafe do artigo 3.4º xa estivesen en poder da Dirección Xeral de Promoción do Emprego e non se producisen modificacións no seu contido, a entidade solicitante poderá acollerse ao establecido na letra f) do artigo 35 da Lei 30/1992, de réxime xurídico das administracións públicas e do procedemento administrativo común, sempre que se faga constar esta circunstancia, especificando o ano en que remitira esta documentación e o número de expediente correspondente, e non transcorresen máis de cinco anos desde a finalización do procedemento a que corresponda.
6. Se do exame do expediente se comproba que non reúne os requisitos necesarios ou non achega a totalidade da documentación exixida, requirirase a persoa solicitante para que, nun prazo de dez días, emende a falta ou achegue os documentos preceptivos, con indicación de que, se así non o fixese, de acordo co disposto no artigo 71.1º da Lei 30/1992, do 26 de novembro, se terá por desistida a da súa petición, logo da correspondente resolución, que deberá ditarse nos termos previstos no artigo 42 da mesma lei.
Artigo 4º.-Competencia e resolución.
1. A competencia para coñecer e resolver as solicitudes de axudas e subvencións presentadas ao abeiro desta orde, por delegación do conselleiro de Traballo, corresponderalles aos delegados e ás delegadas provinciais.
2. O procedemento de concesión de axudas será o de concorrencia competitiva.
3. O órgano instrutor dos expedientes será o servizo competente en materia de emprego da respectiva delegación provincial.
4. Revisados os expedientes e completados, de ser o caso, remitiranse á Comisión de Valoración para que esta, nun acto único, proceda á súa avaliación e informe, no cal se concretará o resultado da avaliación efectuada á totalidade dos expedientes.
Para estes efectos a Comisión de Valoración estará composta polo secretario ou a secretaria provincial da respectiva delegación, que a presidirá, e como vogais o xefe ou a xefa de servizo de Promoción do Emprego e un xefe ou unha xefa de sección do dito servizo, que actuará como secretario ou secretaria.
Se, por calquera causa, no momento en que a Comisión de Valoración teña que examinar as solicitudes, algunha das persoas que a compoñen non puidese asistir, será substituída pola persoa que para o efecto designe o órgano competente para resolver.
5. O órgano instructor elevará o informe da Comisión de Valoración xunto coa proposta de resolución ao delegado/a provincial, quen resolverá a concesión ou denegación da axuda mediante resolución motivada e individualizada.
6. O prazo de resolución será de seis meses contados a partir da entrada da solicitude no rexistro do órgano competente para resolver. Se no prazo indicado non existe resolución expresa, entenderase desestimada a solicitude por silencio administrativo, de acordo co disposto no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
7. A resolución pola que se conceda a subvención determinará, como mínimo, a denominación do proxecto aprobado, a data de inicio, o tempo de realización da obra ou servizo, a contía da subvención que se vai outorgar e demais requisitos exixibles para a súa percepción e seguimento.
8. As resolucións dos expedientes instruídos ao abeiro do disposto nesta orde esgotan a vía administrativa, polo que, de conformidade co disposto no artigo 46 da Lei 29/1998, do 13 de xullo, reguladora da xurisdición contencioso-administrativa, contra elas poderá interpoñerse recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados desde o día seguinte ao da notificación da resolución, se fose expresa; se non o fose, o prazo será de seis meses e contarase, para quen solicite e outras persoas ou entidades posibles interesadas, a partir do día seguinte a aquel en que se produza o acto presunto. Nos casos en que proceda o requirimento regulado nos tres primeiros puntos do artigo 44 da devandita lei, o prazo contarase desde o día seguinte a aquel en que se reciba a comunicación do acordo expreso ou se entenda presuntamente rexeitado.
9. As subvencións concedidas ao abeiro desta orde publicaranse, con expresión da entidade beneficiaria, a contía e a finalidade no Diario Oficial de Galicia, na páxina web oficial da Consellería de Traballo e no rexistros de subvencións de acordo co disposto na Lei xeral de subvencións, na Lei 4/2006, do 30 de xuño, de transparencia e boas prácticas na Administración pública galega, no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006 e na Lei 9/2007, do 13 de xuño, de subvencións de Galicia.
Artigo 5º.-Modificación da resolución de concesión.
Toda alteración das condicións tidas en conta para a concesión da subvención, e en todo caso a obtención concorrente de subvencións ou axudas outorgadas por outras administracións ou entes públicos ou privados, nacionais, da Unión Europea ou internacionais, poderá dar lugar á modificación da resolución de concesión.
Artigo 6º.-Xustificación e pagamento.
1. O aboamento da subvención farase efectivo unha vez cumprido o obxecto para o que foi concedida, o que se xustificará mediante a presentación, nos prazos que se indican, da seguinte documentación:
a) Orixinais ou copias compulsadas dos contratos de traballo, na modalidade de contrato de duración determinada de interese social.
b) Orixinais ou copias compulsadas dos partes de alta na Seguridade Social.
c) Un certificado do órgano competente da entidade beneficiaria, segundo o modelo que se publicará na web institucional da Xunta de Galicia (www.xunta.es), na páxina de Emprego, epígrafe «axudas e subvencións»-«enlaces relacionados», en que conste a formulación da correspondente oferta de emprego no Servizo Público de Emprego de Galicia, especificando o seu número identificador e a relación nominal dos traballadores e traballadoras desempregados/as facilitados/as por aquel, así como das persoas candidatas finalmente seleccionadas e contratadas.
d) Certificado do órgano competente da entidade beneficiaria, segundo o modelo que se publicará na web institucional da Xunta de Galicia (www.xunta.es), na páxina de Emprego, epígrafe «axudas e subvencións»-«enlaces relacionados», en que consten as retribucións salariais brutas dos traballadores e traballadoras, en cómputo mensual, desagregadas por conceptos, incluída a parte proporcional das pagas extraordinarias e mais as cotizacións empresariais á Seguridade Social.
e) Unha declaración complementaria, segundo o modelo que se publicará na web institucional da Xunta de Galicia (www.xunta.es), na páxina de Emprego, «axudas e subvencións»-«enlaces relacionados», do conxunto das axudas solicitadas, tanto as aprobadas ou concedidas como as pendentes de resolución, para un mesmo proxecto, das distintas administracións públicas competentes ou das súas entidades vinculadas ou dependentes.
f) Unha fotografía do cartel informativo e a súa localización, nos termos sinalados no artigo 7º.3.
2. O prazo para remitir a documentación exixida será dun mes desde a data de inicio efectivo da obra ou servizo, agás autorización expresa de ampliación do prazo polo órgano competente para resolver, logo da solicitude motivada da entidade beneficiaria e, en todo caso, como data límite o 30 de xullo de 2009.
Artigo 7º.-Incompatibilidades e obrigas dos/as beneficiarios/as. Revogación.
1. Con carácter xeral, o importe das subvencións reguladas nesta orde en ningún caso poderá ser de tal contía que, illadamente ou en concorrencia con subvencións ou axudas doutras administracións ou entes públicos ou privados, Estatais, da Unión Europea ou internacionais, supere o custo da actividade que vai desenvolver a entidade beneficiaria ou, se é o caso, a porcentaxe máxima do investimento subvencionable que legalmente se estableza.
2. No prazo de dous meses desde o remate da obra ou servizo as entidades beneficiarias das axudas previstas nesta orde estarán obrigadas a remitirlle á delegación provincial da Consellería de Traballo unha memoria final sobre as actividades realizadas e a práctica profesional adquirida polos traballadores e traballadoras contratados/as, un certificado de fin de obra ou servizo segundo o modelo que se publicará na web institucional da Xunta de Galicia (www.xunta.es), na páxina de Emprego, epígrafe «axudas e subvencións»-«enlaces relacionados», así como copias compulsadas das nóminas aboadas aos traballadores e traballadoras que se contraten e dos boletíns de cotización á Seguridade Social (modelos TC-1 e TC-2), así como os documentos bancarios correspondentes (extractos ou cargos bancarios) e mais o resumo anual de retencións sobre os rendementos do traballo (modelo 190 IRPF).
3. Para os efectos de difusión pública, no lugar onde se realicen as obras ou servizos, deberá figurar, de forma visible, cartel informativo, en modelo normalizado establecido e publicado pola Dirección Xeral de Promoción do Emprego na web web institucional da Xunta de Galicia (www.xunta.es), na páxina de emprego, en que constará o cofinanciamento pola Consellería de Traballo.
4. Realizar a actividade ou adoptar o comportamento que fundamenta a concesión da subvención.
5. Acreditar ante a Consellería de Traballo a realización da actividade ou a adopción do comportamento, así como o cumprimento dos requisitos ou condicións que determinan a concesión ou desfrute da axuda.
6. Sometemento ás actuacións de comprobación e control que poidan efectuar a Consellería de Traballo e a Inspección de Traballo e Seguridade Social, ás de control financeiro que correspondan á Intervención Xeral da Comunidade Autónoma, e ás previstas na lexislación do Tribunal de Contas e o Consello de Contas.
7. Comunicarlle á delegación provincial da Consellería de Traballo:
a) A obtención doutras subvencións ou axudas para a mesma finalidade, procedentes de calquera outra Administración ou ente público estatal ou internacional.
b) Aquelas modificacións substantivas que afecten a realización da actividade que desenvolverán os traballadores desempregados contratados, co obxecto de que poida valorar se o seu carácter produce unha alteración substancial das condicións tidas en conta para a concesión da subvención.
8. Cando proceda, satisfacer, ao seu vencemento, as obrigas económicas que deriven do funcionamento das obras ou servizos subvencionados, especialmente as de carácter salarial, con independencia de que se percibise con anterioridade a subvención concedida.
9. Cumprir as demais obrigas que poidan derivar destas bases e das resolucións e instrucións necesarias para o seu desenvolvemento e execución.
O incumprimento total ou parcial de calquera das obrigas, condicións ou finalidades establecidas nesta orde orixinará, á vista da natureza e causas do incumprimento, o reintegro total ou parcial das cantidades percibidas xunto cos xuros de demora, nas condicións e de conformidade co establecido na Lei 9/2007, do 13 de xuño, de subvencións de Galicia, sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
Artigo 8º.-Contía das subvencións.
1. A contía da subvención que percibirán os concellos beneficiarios será a equivalente á necesaria para sufragar os custos salariais totais, incluída a cotización empresarial á Seguridade Social por todos os conceptos na mesma cantidade que a fixada para o salario segundo o convenio colectivo vixente no momento de formular a solicitude, por cada traballador ou traballadora desempregado/a contratado/a. En ningún caso será subvencionable o importe da indemnización prevista polo artigo 49.1º c) do Estatuto dos traballadores.
2. A contía da subvención prevista no punto anterior reducirase proporcionalmente en función da xornada realizada cando os contratos se concerten a tempo parcial.
Artigo 9º.-Requisitos e criterios para a selección das obras ou servizos.
1. As obras ou servizos que se realizarán deberán ser de interese xeral e social e competencia das entidades locais e cumprir os seguintes requisitos:
a) Que sexan executados polas entidades locais en réxime de administración directa ou polas empresas a que se adxudique a súa execución.
b) Que na súa execución ou prestación se favoreza a formación e práctica profesionais das persoas desempregadas.
c) Que a porcentaxe mínima de traballadores e traballadoras desempregados/as que perdesen o seu último posto de traballo nas empresas de extracción de minerais non metálicos nin enerxéticos de lousa que se vaian ocupar na realización da obra ou servizo sexa do 75 por 100.
d) Que a entidade local dispoña de asignación orzamentaria suficiente para facerse cargo das partidas orzamentarias non subvencionadas para a realización das obras ou servizos.
2. De entre as obras e servizos que cumpran os anteditos requisitos farase unha selección co obxecto de outorgarlles as correspondentes subvencións, dándolles preferencia aos proxectos que:
a) Se axusten ás características das persoas demandantes de emprego do territorio e teñan en conta, se é o caso, os seus itinerarios de inserción. Ata 10 puntos.
b) A elaboración do seu contido e posterior desenvolvemento conten coa participación dos axentes económicos e sociais con presenza no territorio, ou cando estivesen vinculados ou xurdisen en aplicación dun pacto territorial de emprego. Ata 10 puntos.
c) Sendo de maior interese xeral e social, se realicen preferentemente nalgunha das seguintes actividades relacionadas cos novos viveiros de emprego. Ata 10 puntos:
-Servizos de utilidade colectiva, tales como mellora da vivenda, vixilancia e seguridade, revalorización de espazos públicos urbanos, transportes colectivos, comercios de proximidade, así como actividades que afecten a xestión de residuos, xestión de augas, protección e mantemento de zonas naturais así como aquelas que incidan, directa ou indirectamente, no control da enerxía.
-Servizos de ocio ou culturais, tales como promoción do turismo, desenvolvemento cultural local, promoción do deporte e sector audiovisual.
-Servizos personalizados de carácter cotián, tales como coidado de nenos e nenas, prestación de axuda a domicilio a persoas con discapacidade ou maiores, axuda a familias e a mozos en dificultade e/ou con desarraigamento social.
d) Establezan servizos dirixidos ás persoas novas e ás mulleres, tendentes a favorecer a súa participación social e laboral. Ata 10 puntos.
e) Teñan por obxecto o establecemento ou desenvolvemento de bancos municipais de tempo, plans de programación do tempo da cidade ou outras medidas municipais de conciliación de promoción autonómica, que cumpran as previsións establecidas na Lei 2/2007, do 28 de marzo, de traballo en igualdade das mulleres de Galicia e no decreto 182/2008, do 31 de xullo, polo que se establece a promoción autonómica das medidas municipais de conciliación e se determinan os requisitos para a súa validación e funcionamento. Ata 10 puntos.
f) Aos proxectos que na súa realización permitan e apoien a creación permanente do maior número de postos de traballo estables. Ata 10 puntos.
g) Aos proxectos que acrediten un maior nivel de inserción laboral, ben mediante a incorporación directa dos traballadores e traballadoras á entidade local no momento da finalización do proxecto ou no prazo que se acorde entre a entidade beneficiaria e o órgano competente para resolver, ou calquera outra fórmula de previsión para a inserción laboral que, sendo obxectivable, este considere suficiente. Ata 10 puntos.
h) Aos proxectos que conten, se é o caso, co financiamento das entidades solicitantes para realizar accións complementarias que melloren a eficacia deste programa. Para estes efectos terase en conta o esforzo investidor para cada suposto. Ata 10 puntos.
i) Emprego da lingua galega na elaboración e na realización dos proxectos. Ata 5 puntos.
3. Para a comparación das solicitudes presentadas, establécese unha puntuación máxima de 85 puntos, co fin de establecer unha prelación entre elas de acordo cos criterios de valoración previamente fixados nas bases reguladoras e na convocatoria, e adxudicar, co límite fixado na convocatoria dentro do crédito dispoñible, aquelas que obtivesen maior valoración en aplicación dos citados criterios.
Artigo 10º.-Selección dos traballadores e das traballadoras.
1. Os traballadores e traballadoras que se contraten para a realización das obras e servizos e polos/as que se outorgue a subvención deberán ser persoas desempregadas inscritas no Servizo Público de Emprego de Galicia.
2. As entidades beneficiarias da subvención solicitarán os traballadores e traballadoras desempregados/as que se necesiten mediante a presentación de oferta de emprego na oficina de emprego correspondente, nos modelos normalizados para o efecto, facendo referencia aos requisitos e características que deben reunir os traballadores e as traballadoras que se contratarán para o adecuado desempeño das funcións inherentes aos postos de traballo ofertados, debendo presentarse unha por cada categoría profesional dentro de cada ocupación.
A oferta, na súa formulación, non poderá conter elementos que poidan servir de base para calquera tipo de discriminación que non responda aos criterios preferenciais establecidos no parágrafo seguinte.
3. Recibida a oferta realizarase unha sondaxe de demandantes en función das características dela atendendo á maior adecuación ao posto de traballo ofertado, e proporcionarase, de ser posible, o número de persoas candidatas por posto de traballo que solicite a entidade beneficiaria, que en ningún caso poderá ser inferior a dúas, se as hai, de entre as persoas desempregadas inscritas que perdesen o seu último posto de traballo nas empresas de extracción de minerais non metálicos nin enerxéticos de lousa como consecuencia da actual situación económica.
4. As persoas candidatas serán remitidas á entidade beneficiaria co fin de que esta realice a selección definitiva, que lle deberá ser notificada, para o seu coñecemento, á correspondente oficina de emprego.
Artigo 11º.-Contratación dos traballadores e traballadoras.
1. Efectuada a selección dos traballadores e traballadoras desempregados/as a entidade beneficiaria procederá á súa contratación utilizando necesariamente a modalidade de contrato de duración determinada de interese social, tendo en conta que, en todo caso, os contratos deberán formalizarse dentro do primeiro semestre do exercicio 2009, nos termos expresados na resolución de concesión.
2. Os contratos de traballo subscritos cos traballadores e traballadoras seleccionados/as, comunicaránselle á oficina de emprego correspondente coa indicación de programas de cooperación Xunta de Galicia-entidades locais.
Disposicións adicionais
Primeira.-A concesión das axudas e subvencións reguladas nesta orde estará supeditada á existencia de crédito orzamentario na aplicación 16.02.322A.460.1.
Segunda.-Apróbase a delegación de atribucións do conselleiro de Traballo nos delegados e nas delegadas provinciais para resolver a concesión ou denegación das axudas e subvencións previstas nesta orde, así como para autorizar, dispoñer, recoñecer a obriga e propoñer os correspondentes pagamentos, así como as relativas aos procedementos de reintegro sinaladas no título II da Lei 9/2007, do 13 de xuño, de subvencións de Galicia.
Terceira.-Paro os efectos do disposto no artigo 3.3º da Orde do 11 de febreiro de 1998 sobre tramitación anticipada de expedientes de gasto, na súa redacción dada pola Orde do 27 de novembro de 2000, a concesión das axudas ou subvencións estará sometida á condición suspensiva de existencia de crédito axeitado e suficiente no momento da resolución.
Disposicións derradeiras
Primeira.-Autorízase o director xeral de Promoción do Emprego para ditar, no ámbito das súas competencias, as resolucións e instrucións necesarias para o desenvolvemento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de novembro de 2008.
Ricardo Jacinto Varela Sánchez
Conselleiro de Traballo
Ver referencia pdf "23500D009P041.PDF"